Douglas C-54 Skymaster

Douglas C-54 Skymaster bolo štvormotorové dopravné lietadlo, ktoré používali americké vzdušné sily v druhej svetovej a kórejskej vojne. Podobne ako Douglas C-47 Skytrain odvodený od lietadla DC-3, aj C-54 Skymaster bol odvodený od civilného dopravného lietadla Douglas DC-4. Okrem prepravy nákladu C-54 prepravovali aj prezidentov, premiérov a vojenský personál. Desiatky variantov C-54 sa využívali na rôzne nebojové úlohy, ako napríklad na leteckú záchranu na mori, vedecký a vojenský výskum a sledovanie a vyhľadávanie rakiet. Počas berlínskej blokády prevážali C-54 uhlie a potraviny do Západného Berlína. Po kórejskej vojne ich naďalej využívalo na vojenské a civilné účely viac ako 30 krajín. Bolo to jedno z prvých lietadiel, ktoré prepravovalo prezidenta Spojených štátov, prvým bol prezident Franklin D. Roosevelt počas druhej svetovej vojny.

 Vývoj 
vľavo|náhľad|Pristávajúce C-54 pri letisku Berlín-Tempelhof počas blokády Berlína

Prvá sériová verzia C-54 vznikla v 24 exemplároch. Išlo o bežné dopravné stroje Douglas DC-4 bez nákladných brán, vyrábané sprvu pre spoločnosti United a American Airlines, ktoré americké letectvo prevzalo priamo z výrobných liniek.

Verzia C-54A bola vyrobená v počte 252 kusov, z ktorých bolo jedno lietadlo (42-107451) upravené na verziu C-54C, respektíve VC-54C pre dopravu prezidenta USA.

Stroje verzie C-54B boli vyrábané v Douglas Aircraft Company v Chicagu pod označením C-54B-DC (120 kusov) a v Santa Monike ako C-54B-DO (100 kusov). Od "Áčka" sa odlišovali integrálnymi nádržami v krídle a úpravou pre možnosť nesenia nosidiel v trupe.

Produkcia nasledujúcej verzie C-54D dosiahla počet 380 lietadiel, C-54E 125 strojov a C-54G 162 kusov. V prototype lietala XC-54K, čo bola diaľková úprava s motormi R-1820-HD.

C-54L bol jeden stroj verzie A skúšaný v roku 1947 s vylepšenou palivovou sústavou, C-54M v počte 38 strojov vznikli prestavbou skôr vyrobených C-54 konvertovaných na prepravu sypkého uhlia počas Berlínskeho leteckého mosta v roku 1948 pri blokáde Berlína. Úprava pre sanitné účely MC-54M v počte 30 strojov vznikla prestavbou pôvodných C-54E počas kórejskej vojny. VC-54M vznikol na základe jedného stroja MC-54M (44-9041) k štábnej doprave.

Rôzne verzie presunuté od USAAF, respektíve USAF, používalo tiež letectvo US Navy, ktoré sa pri zmene označovaní v roku 1962 uvádzali nasledovne: VC-54N (pôvodne R5D-1Z), C-54P (R5D-2), VC-54P (R5D -2Z), C-54Q (R5D-3), VC-54Q (R5D-3Z), C-54R (R5D-4R), C-54S (R5D-5), VC-54S (R5D-5Z), C-54T (R5D-5R), EC-54U (R5D-4) a fotoprieskumná verzia pobrežnej stráže USCG RC-54V bola pôvodne značená R5D-3P.

Toto spoľahlivé lietadlo slúžilo v druhej svetovej vojne takmer bez strát. Po vojne sa začala vyrábať jeho civilná verzia DC-4-1009 a lietadlo tak slúžilo v niekoľkých štátoch sveta. Posledné civilné kusy boli vyradené v roku 1975. Zvláštna verzia bola DC-4M stavaná kanadskou firmou Canadair s pohonnými jednotkami Rolls-Royce Merlin 620, známa ako CL.2 North Star (C.4), v civilnej službe u britských dopravcov ako typ Argonaut.

 Technické údaje (C-54G) 

 Posádka: 4 
 Kapacita: 50 osôb
 Rozpätie: 35,81 m
 Dĺžka: 28,63 m
 Výška: 8,39 m
 Nosná plocha: 135,91 m²
 Hmotnosť prázdneho stroja: 17 237 kg
 Max. vzletová hmotnosť: 33 112 kg
 Pohonné jednotky: 4 × motor Pratt & Whitney R-2000-9
 Výkon motora: 1450 hp (1081 kW)
 Maximálna rýchlosť: 442 km/h
 Dostup: 6 860 m
 Dolet: 6 400 km
 Plošné zaťaženie: 207 kg/m²

 Iné projekty 

 Zdroj 

Kategória:Transportné lietadlá USA
Kategória:Lietadlá Douglas